CARRO IGLESIAS (EAJ, 2014-02-06):
Gracias, señora presidenta. Buenas tardes a todos.
Lortutako akordioagatik eskerrak emateaz gain, uhin elektromagnetikoen kontuan une honetan argi eta garbi non gauden kokatzen ahalegindu nahiko nuke. Egia da oraintxe bertan hemen gauden pertsona guztiok uhin elektromagnetikoak igortzen ari garela, eta ez dira mugikorrenak: uhin elektromagnetiko infragorriak dira, irrati-maiztasuneko uhinek baino askoz potentzia handiagoa eta energia handiagoa dutenak. Eta ez dezagun ahaztu uhin infragorri horiek baino askoz energia gehiago duten beste uhin elektromagnetiko batzuk ere badirela; esaterako, argi ikusgaia. Argi ikusgaiari esker, D bitamina ari gara lortzen giza espeziea existitzen denetik, hain zuzen ere, uhin elektromagnetiko ospetsu horren bitartez. Arazoa pixka bat kokatzeko da.
Eta baita eztabaida amaitzeko xehetasun garrantzitsua ere. Uhin elektromagnetiko horien beste ezaugarri bat da zure lagunarengandik bi metro urruntze hutsarekin bere aldamenean egonda jasotzen duzun energiaren laurdena jasoko duzula. Eta hiru metro urrunduz gero bederatziren bat jasoko zenuke. Beraz, distantzia ber biren alderantziz proportzionala da. Uhin elektromagnetikoaren igorpen-fokutik urruntzen garen distantziak eragin hori izatea bezain sinplea da.
Akordio horretan laburtzen joateko, nor da Europar Batasunean legeak egiten dituena? Logikaz, ez da Europako Kontseilua. Europako Kontseiluak gomendio bat egiten du, 1.815 gomendioa, positiboa, baina 47 estatu dira, eta estatu horiei egiten dizkie gomendioak. Europar Batasunean legeak egiten dituztenak Europar Batasuneko Kontseilua, Europako Parlamentua eta Europar Batasuneko Batzordea dira.
Zer erakundetan oinarritzen dira Europar Batasuneko legegileak ebidentzia zientifikoa ziurtatzeko? Batik bat hiru erakundetan: Osasunaren Mundu Erakundean, Erradiazio Ez-ionizatzaileetatik Babesteko Nazioarteko Batzordean eta Azaleratzen ari diren eta berriki identifikatu diren osasun-arriskuen batzorde zientifikoan.
Zer egin du Osasunaren Mundu Erakundeak? 2011ko maiatzean, zuhurtzia-printzipioa dela eta, irrati-maiztasuneko eremuak sailkatu ditu, irrati-maiztasuneko uhin elektromagnetiko horiek kartzinogeno posible gisa sailkatu ditu 2B taldean. Kafea kafeinagatik sailkatuta dagoen talde bera da, giza zelulen laborategiko hazkuntza zelularretan antzeko eragina duelako. Zelularen barruan askoz kaltzio-ioi gehiago egotea bideratzen dute. Kaltzioak egiten dituen beste ekintza batzuez gain, giza zeluletan kaltzio-ioiak gehitze horrek antiapoptotikoak deituriko proteinak sortzen laguntzen du. Shock termikoaren aurkako proteinak dira (eta igortzen ari garen infragorrien eta argi ikusgaiaren kontu hori dela eta, ulertuko duzue askoz energia gehiago dutela), uhin elektromagnetikoen erradiazio horietarako gure gorputza sortzen joan den defentsak dira.
Printzipio bat dago, eta baliteke Osasunaren Mundu Erakundeak 2011n egindako zuhurtzia-printzipio hori izatea. Baina, bestalde, zer egiten du Osasunaren Mundu Erakundeak? 2013ko irailaren 20an esan zuen "orain arte egindako azterketek ez dute adierazten irrati-maiztasuneko eremuen ingurumen-eraginpean egoteak, esaterako, deien banaguneek igorritakoen eraginpean egoteak, minbizia edo beste edozein gaixotasun izateko arriskua handitzen duenik".
Zer da orain arte arautu dena? 1999ko gomendio hori daukagu, 2008ko bigarren txosten bat daukagu eta Maeztu jaunak aditzera eman digun zuzentarau hori daukagu, 2013koa. Langileak agente fisikoetatik, hain zuzen ere, eremu elektromagnetikoetatik eratorritako arriskuen eraginpean egotearen inguruko gutxieneko osasun- eta segurtasun-xedapenei buruzko zuzentaraua da.
Beraz, Europar Batasuna lanean ari da, eta Europar Batasunak egin behar duen hurrengo bileran, martxoaren 27an eta 28an, jendaurreko entzunaldia egingo du.